钦定古今图书集成/历象汇编/岁功典/第007卷 > 礼记 > 《礼运》
## 钦定古今图书集成/历象汇编/岁功典/第007卷 > 礼记 > 《礼运》

五行之动，迭相竭也。“五行四时十二月”，还相为本也。

〈注〉“竭”，犹负戴也。言五行运转，更相为始也。〈疏〉物之在人上，谓之负戴。气之过去在上者，其在下者亦负戴也。春为木王，负戴于水；夏为火王，负戴于木；秋为金王，负戴于火；冬为水王，负戴于金。更相为始，负戴前气也。五行四时十二月，还相为本也。犹若孟春则建寅之月为诸月之本；仲春则以建卯之月为诸月之本，是还回迭相为本也。

以阴阳为端。

〈疏〉端，犹首也。用天地为根本，又用阴阳为端首也。犹如剑戟以近柄处为根本，以锋杪为端首也。圣人制法，左右阴阳，及赏以春夏，刑以秋冬，是法阴阳为端首也。

以四时为柄。

〈疏〉“春生夏长，秋敛冬藏”，是法四时为柄也。剑戟须柄而用之，圣人为教象，须法四时而通也。

以日星为纪。

〈疏〉纪，纲纪也。日行有次度，星有四方，列宿分部昏明，敬授民时。是法日星为纲纪也。

月以为量。

〈疏〉量，犹分限也。天之运行，每三十日为一月。而圣人制教。亦随人之才分，是法月为教之限量也。

五行以为质。

〈疏〉“质”，体也。五行循回不停，周而复始。圣人为教，亦循还复始，是法五行为体也。

以阴阳为端，故“情可睹”也。

〈疏〉人情与阴阳相通，今法阴阳为教，故“人情无隐”，所以可睹见也

〈疏〉生长收藏，随时无失，故民不假督励，而事自劝成也。

以日星为纪，故事可列也。

〈疏〉列犹次第也。日中星鸟，敬授民时，无失早晚，故民事有次第也。

月以为量，故功有艺也。

〈疏〉艺，犹才也，十二月限分，犹人才各有所长，圣人随人才而教之，则人竭其才之所长而为功，故云“功有艺”也。

“五行以为质”，故事可复也。

〈疏〉五行周而复始，运回无穷为教法，则此事必不绝，故云“可复。”复，反也。